Jw ersamen vnde vorsijgtygen wyssen heren borgemesteren vnde ratmanen der s[t]ad Reuall vnssen bysundrygen gunstygen guden frunden doe wy borgermesteren vnde radmane der satad (!) Abow na vnssen vrontlycken grote jrbyddynge wytlyck, appenbar bekenende vnde betugende jn vnde myt dessen vnssen appen breue, dat vor vnss synt gekomen vor syttende stol des rades Lass Hynrikson vnde Josep Ollyfson, vnsse beyde borger jn Abow, vnde hebben bekant vnde to gestan vnde lyflycken jn den hyllyge gesworen myt vp gerychten vyngeren, dat Ollyff Nyckylson vnde Mangus Nyckylson vnde Eryck Andryson synt de rechten arwen na sellygen Alheyt, der Got genedych sy, myt den ij susteren, de dar to Reuel synt, als Kateryna vnde Ellyn, vnde hebben bekant de vorbenumde Lass Hynrikson vnde Josep Ollyfson, dat dusse synt echt vnde recht geboren van vader vnde moder na dem hyllygen echte der hyllygen kerke vnde synt vol susteren van vader vnde moder, war vme bydde wy jw ersamenheyt, dat gy wyllen behulplyck syn als desse vor genante OIlyff Nyckylsson vnde Mangus Nyckylson vnde Eryck Andryson na sellygen Alheyt na gelaten guderen dat ene dat mochte gehantreckt werden sonder gynyger ley togerynge, wente se de rechte aruen synt, welk wy all tyt jegen jw ersamenheyt yn sulker matte eder groteren gerne wol ver schulde wyllen; vort mer so wylen wy ywer ersamenheyt vnde alen schaden, de jn to komende tyden geschyn mochte van dessen vor benemden arffen alsse Ollyff Nyckylsson vnde Mangus Nyckylson vnde Eryck Andryson, dat sy jn wat mate dat yt wessen konde, so scholle gy vnde de jwen van des haluen quyt, ledijch vnde loss syn to ewygen tydden, des wylet eyn ganss seker to vorsyght vnde vngetwyuelden lowen to vnss hebben vnde setten, wente wy hyr vnss weten gude verwaryngh wetten. Jn tugnyse der warheyt so hebben wy vnsser stad jngesegel wytlycken laten hengen, de gewen vnde geschreuen is to Abow na Christi gebort dussent vyfhundert vnde xv vp Ph[i]lipi et Jacobi auent neden an dessen breff.